Săptămâna începe cu vreme ideală în Republica Moldova. Va fi tot mai cald
- Nicolae Comănescu
- 20 mai 2024, 07:26
Săptămâna începe, în Republica Moldova, cu aceeași tendință de creștere a temperaturilor, începută duminică. Azi, 20 mai, maximele se vor încadra între valorile de 21 - 24 de grade Celsius, în timp ce minima va fi de 11 grade, după cum au informat specialiștii meteo.
Se încălzește de la zi la zi în Republica Moldova
Nu sunt șanse de precipitații, și în mare parte a zilei, Soarele va străluci fără să fie acoperit de nori. Vor fi 24 de grade Celsius la Briceni, Bălți și Rîbnița, iar în restul țării, valori ceva mai mici. Se vor înregistra 23 de grade la Chișinău și Cahul, iar la Ștefan-Vodă, mercurul din termometre va indica valoarea de 21 de grade.
Mâine, temperaturile urcă și se va ajunge la maxime de 23 - 26 de grade Celsius, spun meteorologii. Nu sunt șanse să plouă, vântul va sufla slab spre moderat.
Azi, în România, valorile termice se vor situa ușor sub normele perioadei în regiunile sudice și vor fi mai ridicate decât acestea în restul țării. În sud-vestul și sudul teritoriului, nebulozitatea va fi mai persistentă pe parcursul zilei, iar ploile se vor semnala local în Oltenia și pe arii restrânse în Muntenia. În celelalte regiuni, cerul va fi variabil, cu înnorări temporar accentuate, îndeosebi după-amiaza și seara, când se vor semnala averse și descărcări electrice local în zonele de munte și pe arii restrânse în Banat, Crișana, Maramureș, Transilvania și în zona subcarpatică a Moldovei.
Cum va fi vremea în România
Ploile vor avea și caracter torențial, astfel în intervale scurte de timp, îndeosebi la munte, se vor acumula cantități de apă de peste 15…25 l/mp și izolat va cădea grindină. Vântul va prezenta intensificări în sudul Banatului, precum și în zona Carpaților Meridionali, unde vor fi rafale în general de 55…65 km/h, iar în restul teritoriului va sufla slab și moderat, trecător cu unele intensificări în Moldova, Bărăgan și Dobrogea, dar se va intensifica pentru timp scurt și în timpul averselor.
Temperaturile maxime se vor încadra în general între 20 și 27 de grade, cu cele mai scăzute valori în regiunile sudice, iar cele minime vor fi de la 4…5 grade în depresiunile Carpaților Orientali, până spre 16…17 grade în Dealurile de Vest. Dimineața și noaptea, izolat vor mai fi condiții de ceață.